ZIGA พุ่งกว่า6% หลังร่วง4 วันติด จ่อรับทรัพย์สินค้า DAIWA 100ลบ. หนุนครึ่งปีหลังกำไรฟื้น
ZIGA พุ่งกว่า6% หลังร่วง4 วันติด จ่อรับทรัพย์สินค้า DAIWA 100ลบ. หนุนครึ่งปีหลังกำไรฟื้น โดย ณ เวลา 16.01 น. ราคาอยู่ที่ 2.74 บาท บวก 0.16 บาท หรือ 6.20% สูงสุดที่ 2.80 บาท ต่ำสุดที่ 2.60 บาท มูลค่าซื้อขายที่ 24.66 ล้านบาท
27 มิ.ย. 2561

ผู้สื่อข่าวรายงานว่า ราคาหุ้นบริษัท ซิก้า อินโนเวชั่น จำกัด (มหาชน) หรือ ZIGA ณ เวลา 16.01 น. ราคาอยู่ที่ 2.74 บาท บวก 0.16 บาท หรือ 6.20% สูงสุดที่ 2.80 บาท ต่ำสุดที่ 2.60 บาท มูลค่าซื้อขายที่ 24.66 ล้านบาท

ทั้งนี้ ราคาหุ้น ZIGA ปรับตัวขึ้นหลังราคาหุ้นปรับตัวลงต่อเนื่อง 4 วันติด นับตั้งราคาหุ้นอยู่ที่ระดับ 2.74 บาท เมื่อวันที่ 21 มิ.ย.61
ด้าน บล.เออีซี ระบุในบทวิเคราะห์ (15 มิ.ย.) แนะนำ “ถือ” ราคาเป้าหมาย 3 บาท/หุ้น จากงาน Opp.Day สรุปประเด็นสำคัญดังนี้
โดยแม้ช่วงไตรมาส 1/61 กำไรจะหดตัวจากปีก่อน หลังได้รับผลกระทบจากงานก่อสร้างที่ชะลอตัวและมีปัญหาสต็อกสินค้าไม่ตรงกับความต้องการของลูกค้า หลังบริษัทมีพื้นที่ Warehouse จำกัดในการจัดเก็บสินค้าท่อเหล็กซึ่งต้องใช้พื้นที่มาก แต่อย่างไรก็ดี ปัญหาดังกล่าวจะถูกแก้ไขหลังบริษัทมีแผนนำเงินที่ได้จากการระดมทุน IPO ไปซื้อที่ดินเพื่อก่อสร้างโรงงานใหม่ซึ่งคาดแล้วเสร็จในช่วงไตรมาส 3/61 เพื่อเพิ่มกำลังผลิตในปีนี้เป็น 79,000 ตัน จาก 65,000 ตันในปี 2560 โดยซื้อเครื่องจักรสำหรับตัดม้วนเหล็ก เพิ่มสายการผลิต อีกทั้งยังเพิ่มพื้นที่เก็บวัตถุดิบและสินค้าสำเร็จรูป
อีกทั้ง ZIGA ตั้งเป้ารายได้ปี 2561 โต 15% จากปีก่อน หนุนด้วยการออกผลิตภัณฑ์ใหม่ คือ ท่อทรงกลมและท่อเหล็กสำหรับโครงการขนาดใหญ่ บวกกับ ช่วงครึ่งหลังปี 61 คาดกำไรจะฟื้นตัวจากครึ่งปีก่อน หลังคาดมียอดสั่งซื้อเหล็ก Pre-zinc เพิ่มขึ้นจากโครงการขนาดใหญ่ของภาครัฐ, ภาคเอกชนและโครงการ EEC ที่เริ่มดำเนินการ ขณะที่สินค้า DAIWA (ท่อร้อยสายไฟ) มี Backlog ในมือ 100 ล้านบาท โดยคาดจะรับรู้ในช่วงครึ่งปีหลังทั้งหมด
ทั้งนี้ แม้ช่วงครึ่งหลังปี 61 คาดกำไรจะฟื้นตัวจากช่วงครึ่งปีแรก หลังยอดขายเหล็ก Pre-zinc เริ่มฟื้นตัวจากงานก่อสร้างโครงการภาครัฐที่จะเริ่มก่อสร้างในช่วงครึ่งปีหลัง บวกกับจะทยอยรับรู้รายได้จากสินค้า DAIWA (ท่อร้อยสายไฟ) หลังมี Backlog ในมือ 100 ล้านบาท แต่ด้วยแรงกดดันจากกำไรช่วงไตรมาส 1/61 ที่หดตัวจากปีก่อน หลังเผชิญปัจจัยลบจากทั้งยอดขายที่หดตัวและมาร์จิ้นที่ลดลง
อีกทั้ง บวกกับช่วงไตรมาส 2/61 คาดกำไรยังทรงตัวใกล้เคียงช่วงไตรมาส 1/61 หลังคาดยอดขายเหล็ก Pre-zinc ยังทรงตัวจากไตรมาสก่อน บวกกับมาร์จิ้นคาดยังอยู่ในระดับเดียวกับช่วงไตรมาส 1/61 หลังราคาเหล็กในเดือนเม.ย.-พ.ค.ยังทรงตัวใกล้เคียงกับช่วงไตรมาส 1/61 จึงทำให้คาดกดดันทั้งปี 2561 ZIGA จะมีกำไรสุทธิ 110 ล้านบาท หดตัว 16.6% จากปีก่อน ตามประมาณการเดิม
อย่างไรก็ตาม แม้คาดกำไรของ ZIGA จะฟื้นตัวในช่วงครึ่งปีหลัง แต่ด้วยแรงกดดันจากมาร์จิ้นในปีนี้ที่คาดลดลง ซึ่งคาดกดดันกำไรในปี 2561 หดตัวจากปีก่อน อีกทั้งราคาหุ้นปัจจุบันไม่มี Upside จากมูลค่าพื้นฐาน ปี 2561 ที่ 3.00 บาท (อิง PER 14.2x) จึงคงคำแนะนำ “ถือ” โดยคาดให้ Div Yield ปีนี้ราว 2.1%